Diari Oficial de la Generalitat Valenciana


Sumari del DOGV 9153, del 17-08-2021 (2021/8695)

RESOLUCIÓ de 12 d'agost de 2021, del director general d'Agricultura, Ramaderia i Pesca, per la qual es declara l'existència de la plaga Delottococcus aberiae (De Lotto) en el territori de la Comunitat Valenciana i s'adopten mesures fitosanitàries per a controlar-la i evitar que es propague.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9153

Data del DOGV
:   17-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8695


Data del document
:   12-08-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * destrucció de cultius

RESOLUCIÓ de 12 d'agost de 2021, del director general d'Agricultura, Ramaderia i Pesca, per la qual es declara l'existència de la plaga Delottococcus aberiae (De Lotto) en el territori de la Comunitat Valenciana i s'adopten mesures fitosanitàries per a controlar-la i evitar que es propague. [2021/8695]  
Antecedents  
El cotonet de Sud-àfrica, Delottococcus aberiae, és un pseudocòccid molt polífag citat tant en cultius tropicals com en subtropicals i temperats (De Lotto, 1961). A Espanya, es va detectar per primera vegada en 2009 a Benifairó de les Valls (València) sobre taronger dolç i clementí.  
No és una plaga regulada ni per Espanya ni per la Unió Europea. Tampoc està en la llista d'alerta de l'Organització Europea i Mediterrània de Protecció de Plantes (EPPO). No obstant això, el gènere Delottococcus és considerat plaga de quarantena als EUA, Israel i Corea del Sud.  
Els danys ocasionats per D. aberiae en cítrics poden ser tant directes com indirectes. Els danys directes són els produïts per la succió de la saba que comporta el consegüent afebliment de l'arbre i els indirectes per la producció de melassa i el consegüent desenvolupament de negreta. A més, a diferència d'uns altres pseudocòccids, D. aberiae provoca la deformació dels fruits i/o reducció de la seua grandària. Totes les varietats de cítrics són sensibles al seu atac, si bé els tipus de danys varien en funció de la varietat.  
Actualment, els danys provocats per aquesta plaga ja s'han detectat en 80 municipis de la Comunitat Valenciana. En alguns casos, aqueixos danys en cítrics poden aconseguir nivells importants i ser de difícil control.  
El Ministeri d'Agricultura, Pesca i Alimentació, en col·laboració amb les comunitats autònomes, va aprovar el setembre de 2020 un Pla d'Acció Nacional amb l'objectiu d'evitar la dispersió de D. aberiae, i reduir la seua incidència en els llocs on siga present.  
La Llei 43/2002, de 20 de novembre, de sanitat vegetal, estableix que, davant l'aparició d'una plaga en el territori nacional o en una part d'aquest, que puga tindre importància econòmica o mediambiental, l'autoritat competent ha de comprovar la presència i la importància de la infestació i adoptar les mesures fitosanitàries cautelars prèvies que estime necessàries per a evitar la seua propagació.  
  
Consideracions legals i tècniques  
La competència dels òrgans de la Conselleria d'Agricultura, Desenvolupament Rural, Emergència Climàtica i Transició Ecològica ve atorgat pel Decret 176/2020, de 30 d'octubre, del Consell, pel qual aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, segons el qual correspon a la Direcció General d'Agricultura, Ramaderia i Pesca assumir, entre altres, les funcions en protecció i sanitat agrària.  
  
L'article 14 de la Llei 43/2002, de 20 de novembre, de sanitat vegetal, habilita a la Comunitat Valenciana per a adoptar alguna de les mesures fitosanitàries establides en l'article 18 d'aquesta llei, la qual cosa implica la facultat de desinsectar, desinfectar, immobilitzar, destruir, transformar o sotmetre a qualsevol altra mesura profilàctica els vegetals i els seus productes, així com el material amb ells relacionat que siga o puga ser vehicle de plagues.  
L'article 13 de la Llei 43/2002, de 20 de novembre, de sanitat vegetal, considera que és obligació dels particulars:  
a) Mantindre els seus cultius, plantacions i collites, així com les masses forestals i el medi natural, en bon estat fitosanitari per a la defensa de les produccions pròpies i alienes.  
b) Aplicar les mesures fitosanitàries obligatòries que s'establisquen a conseqüència de la declaració d'existència d'una plaga.  
L'incompliment d'aquestes mesures pot ser considerat infracció administrativa, la qual cosa pot obligar a l'òrgan competent de l'Administració pública a iniciar el corresponent expedient sancionador sobre la base de les obligacions dels particulars en la prevenció i lluita contra plagues (art. 53 i seg.) segons la Llei 43/2002, de 20 de novembre, de sanitat vegetal.  
A més, l'article 17 en relació amb l'article 19, de la Llei 43/2002, de 20 de novembre, de sanitat vegetal, habilita a l'Administració a actuar directament quan l'actuació col·lectiva permeta una major efectivitat de la lluita contra la plaga, devent els propietaris col·laborar en l'aplicació de les mesures que s'establisquen.  
Per tot l'anteriorment exposat, resolc:  
  
Primer. Declaració de l'existència de la plaga Delottococcus aberiae (De Lotto) en la Comunitat Valenciana  
Declarar l'existència de la plaga del cotonet de Sud-àfrica, Delottococcus aberiae (De Lotto), a les comarques citrícoles de la Comunitat Valenciana.  
  
Segon. Qualificació d'utilitat pública  
Qualificar d'utilitat pública la lluita contra Delottococcus aberiae (De Lotto), en l'àmbit territorial de la Comunitat Valenciana, d'acord amb l'article 15 de la Llei 43/2002, de 20 de novembre, de sanitat vegetal.  
  
Tercer. Prohibició de moviment de material vegetal afectat  
Queda prohibit en la Comunitat Valenciana el moviment i comercialització de material vegetal afectat per aquesta plaga.  
  
Quart. Adopció de mesures fitosanitàries en totes les zones citrícoles de la Comunitat Valenciana  
4.1. Mesures en parcel·les  
Les labors de cultiu i collita s'hauran d'organitzar de manera que, després de l'entrada en una parcel·la, no s'accedisca a una altra sense haver-se aplicat les corresponents mesures de bioseguretat/higiene. La maquinària i eines seran desinfestades després de cada ús per a evitar la dispersió de la plaga entre parcel·les de cultiu. També la roba utilitzada ha de ser d'un sol ús o ser convenientment netejada una vegada hagen conclòs els treballs en cada parcel·la.  
4.2. Mesures en centres de confecció  
Tots els envasos, caixes o embalatges utilitzats per a la distribució de fruits o de material vegetal, hauran de ser d'un sol ús i destruïts posteriorment per a evitar la dispersió de la plaga, o ser convenientment desinfestats, seguint les directrius i protocols que per la seua eficàcia compten amb l'aprovació del Centre de Protecció Vegetal i Biotecnologia de l'Institut Valencià d'Investigacions Agràries i dels serveis tècnics de la Conselleria d'Agricultura, Desenvolupament Rural, Emergència Climàtica i Transició Ecològica amb competència en matèria de sanitat vegetal.  
Els operaris han de ser capaços d'identificar la plaga, i el magatzem de confecció haurà de tindre un sistema de destriament de fruits i de material infestat que garantisca la seua eliminació, sense risc de possible dispersió de la plaga.  
4.3. Mesures en vivers  
Els vivers hauran de disposar de paranys sexuals de monitoratge per a la detecció de la plaga i realitzar prospeccions en les plantes hostes de les seues instal·lacions i parcel·les. Els treballadors del viver han d'estar familiaritzats amb la plaga i, en cas de detecció, a més de notificar-se a l'autoritat competent, s'haurà de disposar d'un sistema de gestió eficaç de les possibles plantes hostes infestades que permeta la seua eliminació sense risc i evite tota possibilitat de propagació.  
  
  
Cinqué. Adopció de mesures fitosanitàries per a la gestió integrada de plagues en les parcel·les citrícoles de zones de la Comunitat Valenciana amb incidència de la plaga mitjana o baixa  
5.1. Mesures culturals  
- Efectuar labors que faciliten la ventilació de la copa dels arbres, com són les podes, per a facilitar el correcte mullat de l'interior de l'arbre i afavorir la mortalitat de les nimfes de primer estadi.  
- Després de la recol·lecció, eliminar els fruits danyats que puguen servir de reservori de la plaga, tant de la copa com del sòl de les parcel·les.  
- Utilitzar estratègies per a l'exclusió de formigues com poden ser les barreres físiques, bandes o pintures enganxoses (han d'adoptar-se les mesures necessàries per a evitar la captura d'espècies no desitjades).  
5.2. Mesures de control biològic  
Realitzar soltes de Cryptolaemus montrouzieri i/o Anagyrus aberiae, en els moments oportuns, seguint les recomanacions del Centre de Protecció Vegetal i Biotecnologia de l'Institut Valencià d'Investigacions Agràries i dels serveis tècnics de la Conselleria d'Agricultura, Desenvolupament Rural, Emergència Climàtica i Transició Ecològica amb competència en matèria de sanitat vegetal. La Conselleria, en funció de les disponibilitats, realitzarà les soltes, i/o posarà a la disposició dels agricultors més afectats tots dos organismes de control biològic.  
  
5.3. Mesures de control biotècnic  
En la mesura de les disponibilitats, realitzar paranys massius mitjançant la utilització de dispositius amb la feromona sexual de Delottococcus aberiae, seguint les indicacions i recomanacions dels fabricants i dels serveis oficials.  
5.4. Mesures de control químic  
Realitzar un seguiment exhaustiu de la plaga en cada parcel·la, i realitzar intervencions amb els productes fitosanitaris autoritzats, quan se superen els llindars i en els moments en els quals existisca un major percentatge de formes sensibles de la plaga enfront d'aquests tractaments.  
Per a l'aplicació d'aquestes mesures, el Centre de Protecció Vegetal i Biotecnologia de l'Institut Valencià d'Investigacions Agràries i els serveis tècnics de la Conselleria, oferiran una informació orientativa que servisca d'eina als assessors en gestió integrada de plagues, per a adoptar la decisió en cada parcel·la.  
  
Sisé. Adopció de mesures fitosanitàries en les parcel·les citrícoles de zones de la Comunitat Valenciana amb una greu incidència de la plaga  
A més de les mesures fitosanitàries previstes en l'apartat cinqué, es podran adoptar mesures addicionals d'emergència, en aquelles parcel·les que, per la greu incidència de la plaga, no siga possible el seu control mitjançant l'aplicació de les mesures fitosanitàries convencionals de gestió integrada de plagues previstes en l'apartat anterior.  
Aquestes mesures addicionals tindran com a objectiu la reducció dels nivells i incidència de la plaga, mitjançant tractaments de xoc, i podran incloure tractaments fitosanitaris que impedisquen l'entrada en la cadena alimentària de la fruita procedent de les parcel·les tractades. En aquest últim cas, serà necessari obtindre la prèvia autorització d'emergència del producte fitosanitari, del Ministeri d'Agricultura, Pesca i Alimentació.  
  
Seté. Creació d'un Comité cientificotècnic  
Es crea el comité cientificotècnic assessor sobre les mesures de detecció i control, que s'han d'adoptar contra Delottococcus aberiae (De Lotto).  
La constitució d'aquest comité serà la següent:  
President: Subdirector General d'Agricultura i Ramaderia.  
Secretari: Cap del Servei de Sanitat Vegetal.  
Vocals:  
- Cap de la Secció de Sanitat Vegetal d'Alacant.  
- Cap de la Secció de Sanitat Vegetal de Castelló.  
- Cap de la Secció d'Inspecció Fitosanitària.  
- Dos representants del Centre de Protecció Vegetal i Biotecnologia de l'Institut Valencià d'Investigacions Agràries  
- Un representant del Centre d'Ecologia Química Agrícola de l'Institut Agroforestal del Mediterrani de la Universitat Politècnica de València.  
- Un representant de la Unitat d'Entomologia de l'Institut Agroforestal del Mediterrani de la Universitat Politècnica de València.  
Les funcions d'aquest comité seran les d'informar sobre les mesures de detecció i control, que s'han d'adoptar contra Delottococcus aberiae (De Lotto), avaluar els resultats d'aquestes, elaborar propostes per a la seua millora i assessorar sobre les noves tècniques de lluita contra aquesta plaga, tot això a petició de la Conselleria d'Agricultura, Desenvolupament Rural, Emergència Climàtica i Transició Ecològica.  
  
  
Huité. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
La present resolució no esgota la via administrativa, i contra aquesta podrà interposar-se recurs d'alçada davant el secretari autonòmic d'Agricultura i Desenvolupament Rural, en el termini d'un mes comptat des de l'endemà de la publicació, de conformitat amb el que es disposa en els articles 121 i següents de la Llei 39/2015, d'1 d'octubre, del procediment administratiu comú de les administracions públiques.  
  
  
València, 12 d'agost de 2021.- El director general d'Agricultura, Ramaderia i Pesca: Antonio Quintana Martínez.